एन्फा चुनावमा नयाँ मोड
भक्तपुर र मकवानपुर जिल्ला फुटबल संघले उच्च अदालतमा दायर गरेको मुद्दा सुल्झने छाँटकाँट देखिएसँगै अखिल नेपाल फुटबल संघ (एन्फा) को निर्वाचनले नयाँ मोड लिएको छ । मंगलबार भक्तपुर जिल्ला फुटबल संघविरुद्ध स्थानीय क्लबले दायर गरेको मुद्दा फिर्ता लिएको तथा एन्फाले मकवानपुर जिल्लामा चुनाव गर्न निर्देशन दिएपछि चुनाव हुने संकेत देखिएको हो ।
काठमाडौँ — भक्तपुर र मकवानपुर जिल्ला फुटबल संघले उच्च अदालतमा दायर गरेको मुद्दा सुल्झने छाँटकाँट देखिएसँगै अखिल नेपाल फुटबल संघ (एन्फा) को निर्वाचनले नयाँ मोड लिएको छ । मंगलबार भक्तपुर जिल्ला फुटबल संघविरुद्ध स्थानीय क्लबले दायर गरेको मुद्दा फिर्ता लिएको तथा एन्फाले मकवानपुर जिल्लामा चुनाव गर्न निर्देशन दिएपछि चुनाव हुने संकेत देखिएको हो ।यसअघि भक्तपुर जिल्ला फुटबल संघका अध्यक्ष गौतम सुजखु र मकवानपुरका ‘वरिष्ठ उपाध्यक्ष’ मनिष श्रेष्ठले चैत ७ गते उच्च अदालत पाटनमा निषेधाज्ञाको रिट दायर गरेसँगै अदालतले एन्फासँग कारण देखाऊ र अन्तरिम आदेश जारी गरेको थियो । एन्फाको निर्वाचन समितिले अदालतको निर्णयको सम्मान गर्दै चैत ११ गते निर्वाचन स्थगित भएको सूचना गर्यो । त्यसै दिन एन्फाले पनि विज्ञप्ति जारी गर्दै चैत १४ गतेलाई तोकिएको साधारण सभा र निर्वाचन स्थगित भएको बतायो ।भक्तपुरका स्थानीय क्लबहरुले आफूलाई साधारण सभामा संलग्न नगराएको भन्दै भक्तपुर जिल्ला अदालतमा मुद्दा हालेपछि भक्तपुर जिल्लाको निर्वाचन हुन सकेन । अध्यक्ष गौतम सुजखुले क्लबहरुले आफूलाई चुनावमा सहभागी हुन नदिन बाधक बनेको भन्दै एन्फा निर्वाचन स्थगन गर्न उच्च अदालत गुहारेका हुन् । अध्यक्ष सुजखुले बारम्बार एन्फा र अध्यक्षका दुवै प्रत्यासीलाई यसबारे जानकारी दिएपनि कसैले गम्भीरतापूर्वक नलिएपछि अदालत जानुको विकल्प नरहेको बताए ।यता एन्फाले मकवानपुर जिल्ला फुटबल संघको चुनाव गर्न मिति तोकिसकेको छ । यसअघि मकवानपुरमा माघ ५ गते निर्वाचन तोकिएपनि जिल्ला संघले सदस्य क्लबको उपस्थिति नरहेको र विवाद यथावत रहेर निर्वाचनको वातावरण नरहेको सुचना टाँस गरेपछि निर्वाचन प्रतिनिधि एन्फा वरिष्ट उपाध्यक्ष मणि कुँवर निर्वाचन नगरी फर्किएको एन्फाको जनाउ छ । यद्यपि मकवानपुरमा चुनाव भएको खबर संचारमाध्यममा आएपछि एन्फाले छानविन समिति गठन गरेको थियो । महासचिव धिरेन्द्र प्रधानको संयोजकत्वमा गठिन छानविन समितिले उक्त निर्वाचनमा प्रक्रिया नपुगेको निष्कर्ष निकालेपछि एन्फाले चैत २३ गतेको लागि साधारण सभा तथा निर्वाचन गर्न स्वीकृति दिएको छ ।एन्फा अध्यक्ष नरेन्द्र श्रेष्ठले अदालतको आदेशअनुसार सबै बाधा हटेसँगै चुनाव प्रक्रिया अगाडी बढ्ने बताए । ‘मकवानपुरमा हामीले चुनावको मिति तोकिसक्यौं । भक्तपुरमा पनि अब अदालतको निर्णय प्राप्त भएसँगै प्रक्रियाअनुसार चुनावको बाटो खुल्नेछ । त्यसपछि दुवै तर्फबाट निर्वाचन प्रतिनिधि प्राप्त भएपछि चुनावको लागि बाटो खुल्नेछ ,’ उनले थपे , ‘ यसका लागि निर्वाचन समितिले निर्णय लिने हो । त्यसका लागि अध्यक्ष उम्मेदवारलगायत सम्बन्धित सबैसँग छलफल गरेर निर्वाचन मिति तोक्नेछौं । सबै पक्षको सल्लाहअनुसार प्रक्रिया अनुरुपनै निर्वाचन कार्यक्रम सम्पन्न हुनेछ ।’ अध्यक्ष श्रेष्ठका अनुसार अदालतले निर्णय दिएको दुई साताभित्र जिल्लाको सम्पूर्ण निर्वाचनसम्बन्धि कार्य प्रक्रियाअनुसार समापन हुनेछ । एन्फाले यसका लागि दुवै जिल्लालाई सम्पूर्ण प्रक्रिया पूरा गरेर निर्वाचन गर्न यो समय पर्याप्त रहेको उनले बताए ।भक्तपुरको समस्या समाधानतर्फभक्तपुर जिल्ला फुटबल संघविरुद्ध मुद्दा दायर गरेका क्लबहरुले मुद्दा फिर्ता लिएसँगै भक्तपुरको निर्वाचन गर्ने बाटो खुलेको छ । बुधबार तीन क्लबका प्रतिनिधिले भक्तपुर जिल्ला अदालतमा मुद्दा फिर्ता लिएसँगै पत्रकार सम्मेलन आयोजना गर्दै नेपाली फुटबलनै फिफाको प्रतिबन्ध नजिक पुग्नुमा आफू बाधक बन्ने देखिएकोले मुद्दा फिर्ता लिएको बताए ।भक्तपुर फुटबल क्लबका अध्यक्ष राम प्रजापतिले एन्फा निर्वाचनको बाटो खोलेर फुटबललाई दुर्घटनाबाट बचाउन आफूले मुद्दा फिर्ता लिएको बताए । ‘हामीले आफ्नो हक अधिकार प्राप्त गर्न मुद्दा दायर गरेका थियौं । अहिलेको परिस्थितिमा एन्फा चुनावको बाधक हामी देखियौं । त्यसैले हामीले मुद्दा फिर्ता लिएर निर्वाचन हुने वातावरण सिर्जना गर्न चाहेका छौं,’ उनले भने । उनीसहित क्लब प्रतिनिधिले मुद्दा फिर्ता भएपनि आफ्नो अधिकारको लडाईं भने अझै अन्त्य नभएको बताए ।यता भक्तपुरका अध्यक्ष सुखाजुले भने क्लबहरु योग्य नभएकै कारण चुनावमा सहभागी नगरेको जानकारी दिए । ‘केही क्लबहरुले निर्देशिका अनुसार योग्य नभएको कारण साधारण सभामा सहभागी हुन पाएनन् । अयोग्य क्लबले मलाई केन्द्रमा जान नदिन अदालतको बाटो रोजे । पछि क्लबका प्रतिनिधिले मुद्दा फिर्ता लिन पदको माग पनि राखेका थिए । मैले अयोग्य क्लबलाई पद दिन अस्विकार गरेसँगै मुद्दा लम्बियो र अदालतमा पनि उनीहरुले तारेख लम्ब्याए,’ उनले भने ।यता क्लबका प्रतिनिधिले भने आफूले कुनै पदको माग नगरेको र तारेख लम्ब्याउने कार्य अर्को तर्फबाट भएको अभिव्यक्ति दिए । आरोप–प्रत्यारोपका बाबजुद मुद्दा फिर्ता लिएसँगै भक्तपुर जिल्लाको निर्वाचन गर्ने बाटो खुलेको छ । अदालतले भक्तपुरलाई पत्र पठाएसँगै एन्फाले निर्वाचनको स्वीकृति दिएर प्रक्रिया अगाडी बढ्नेछ । एन्फा अध्यक्ष नरेन्द्र श्रेष्ठले सकेसम्म चाँडो सम्पूर्ण प्रक्रिया पूरा गरेर निर्वाचन गर्न एन्फा प्रतिवद्ध रहेको जनाएका छन् ।